**R E L A C I O N**

**PËR**

**PROJEKTLIGJIN**

“**PËR PROKURIMIN PUBLIK**”

1. **QËLLIMI I PROJEKT AKTIT DHE OBJEKTIVAT QË SYNOHEN TË ARRIHEN**

Ligji për prokurimin publik është një ndër instrumentet kryesorë strategjikë që ndihmon qeverinë të arrijë objektivat ekonomike, sociale dhe të mjedisit nëpërmjet një sistemi të përgjegjshëm, efektiv dhe transparent të mirëpërdorimit të fondeve publike dhe shpenzimeve të qeverisë.

Qëllimi i këtij projektligji është të përmirësojë kuadrin rregullator të prokurimit publik në Shqipëri, duke marrë në konsideratë gjetjet dhe rekomandimet e ndryshme të organizmave ndërkombëtarë, si: Komisioni Europian, Banka Botërore, OECD/SIGMA, etj, duke lehtësuar procesin e prokurimit, si për autoritetet kontraktore, ashtu edhe për operatorët ekonomikë.

Projektligji është përgatitur bazuar në Direktivën e BE 2014/24, Direktivën 2014/25 dhe Direktiven 89/665 EFC, 92/13/EEC 2007/66/EC mbi mjetet juridike dhe rishikimin administrativ, me synim përafrimin e legjislacionit shqiptar të prokurimit me acquis përkatëse të BE-së.

Objektivat konkrete që synohen të arrihen me miratimin e këtij projektligji, janë:

* Të përafrohet legjislacioni shqiptar me *Acquis* e BE-së, duke transpozuar ose adaptuar direktivat specifike, të cilat mbulojnë procedurat e prokurimit në sektorin klasik, sektoral dhe direktivat e rishikimit administrativ;
* Të përmirësohet ndjeshëm kuadri aktual rregullator në fushën e prokurimit publik;
* Të lehtësohet pjesëmarrja e operatorëve ekonomikë, në procedurat e prokurimit;
* Të shmanget zvarritja e procesit të prokurimit, për shkak të tejzgjatjes se procesit të ankimit administrativ;
* Prokurim i qëndrueshëm, në respektim të parimeve për mbrojtjen sociale dhe mjedisore;
* Lehtësi në prokurimin e shërbimeve sociale dhe shërbimeve të tjera specifike;
* Rritja e performancës në implementimin e kontratave, nëpërmjet forcimit të monitorimit të këtij procesi.

**II. VLERËSIMI I PROJEKT AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTAVE TË TJERA POLITIKE**

Projektligji është në përputhje të plotë me rendin juridik të brendshëm, dhe me legjislacionin ndërkombëtar të ratifikuar e për pasojë të detyrueshëm për Republikën e Shqipërisë.

Projektligji ka karakter teknik, dhe është planifikuar në Programin Kombëtar për Integrimin Evropian 2019-2021, të miratuar nga Këshilli i Ministrave me Vendimin Nr. 201, datë 10.04.2019.

**III. ARGUMENTIMI I PROJEKT AKTIT LIDHUR ME PËRPARËSITË, PROBLEMATIKAT, EFEKTET E PRITSHME.**

Nevoja për hartimin e këtij projektligji erdhi si rezultat i domosdoshmërisë së rregullimit të kuadrit legjislativ për prokurimin publik, nisur nga rekomandimet e ndryshme të organizmave ndërkombëtarë, si: Komisioni Europian, Banka Botërore, OECD/SIGMA, rekomandimeve të lëna nga Kontrolli i Lartë i Shtetit, si rezultat i problematikave të ndryshme të hasura në praktikë gjatë procesit të prokurimit apo edhe kërkesave për ndryshime nga institucione te ndryshme, sipas fushave respektive të kompetencës.

Projektligji për prokurimin publik sjell risi në disa drejtime, si:

- Qartësim i fushës së zbatimit të ligjit, përjashtimet specifike dhe kontrata të përziera të prokurimit;

- Parashikimi për herë të parë i konceptit të kontratave të rezervuara dhe kontratave ndërmjet subjekteve brenda sektorit publik;

- Parashikimi i njoftimeve paraprake dhe periodike te informacionit, si mjete qe rrisin transparencën, dhe i japin mundësi operatorëve ekonomikë të njihen kohë më parë me të dhënat e një objekti konkret prokurimi të planifikuar;

- Draftligji përcakton kufij të ulët dhe të lartë monetar, ku për të gjitha procedurat mbi kufirin e lartë monetar ruhen parashikimet e direktivës, ndërkohë që parashikohen afate më të shkurtuara për procedurat nën këtë kufij, pra për procedurat kombëtare;

- Parashikimi i procedurave të prokurimit, sipas Direktivave përkatëse të BE, duke parashikuar procedura të reja prokurimi, me faza, siç janë: Procedura Konkuruese me Negocim, Dialogu Konkurrues dhe Partneriteti për Inovacion;

- Procedura më të thjeshtuara në prokurimin e veprimtarive të sektorit sektoral. Draft ligji trajton në tërësinë e tij, si prokurimin e sektorit klasik, ashtu edhe atij sektoral, me përcaktime në nenet që vlejnë për të dy sektorët, si dhe një kre të posaçëm, me rregullime specifike për sektorin sektoral *(i cili, përfshin veprimtari që kanë të bëjnë me shërbimet e transportit, ujit, energjisë, gazit, shërbimet postare, portet dhe aeroportet)*;

- Lehtësimi i pjesëmarrjes së operatorëve ekonomikë në procedurat e prokurimit publik, nëpërmjet përdorimit të Formularit Përmbledhës të Vetdeklarimit, në vend të disa vërtetimeve të lëshuara nga autoritetet publike ose palë të treta;

- Parashikimi i përdorimit të kriterit për vlerësim “oferta ekonomikisht më e favorshme”, e cila identifikohet në bazë të çmimit dhe kostos, duke përdorur metodën e efektivitetit të kostos;

- Paraqitja e Sigurimit të Ofertës, si një masë mbrojtëse për autoritetet kontraktore, në rast të tërheqjes së ofertuesit;

- Në referim të parashikimeve në Direktivë, draftligji njeh për herë të parë, konceptin e reduktimit të numrit të operatorëve ekonomikë të kualifikuar, në procedurat me faza, nëse një gjë e tillë përcaktohet si mundësi nga autoriteti kontraktor që në dokumentat e tenderit;

- Ulja e afatit minimal të periudhës së përjashtimit të operatorëve ekonomikë nga e drejta për të fituar kontrata publike, duke filluar nga 3 muaj;

- Parashikimi i periudhës së pritjes, gjatë të cilës autoriteti kontraktor nuk mund të nënshkruajë kontratë, periudhë, e cila fillon nga shpallja e njoftimit të fituesit;

- Lehtësi në prokurimin e shërbimeve sociale dhe shërbimeve të tjera të veçanta, të cilat i nënshtrohen një regjimi të posacëm, të thjeshtuar prokurimi;

- Rritja e rolit kontrollues të APP, në drejtim të verifikimit të zbatimit të ligjshmërisë në procedurat e prokurimit, përfshi ato të anuluara, dhe monitorimit të zbatimit te kontratave;

- Ankimi i operatorëve ekonomikë, njëkohësisht si në autoritetin kontraktor, edhe në Komisionin e Prokurimit Publik, duke shkurtuar procesin e rishikimit administrativ i afateve te ankimit;

- Parashikimi për herë të parë i konceptit të modifikimit të kontratave, si dhe rasteve të pavlefshmërisë së kontratave.

**IV. VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji “Për Prokurimin Publik” është hartuar në mbështetje të neneve 78 e 83 të Kushtetutës, dhe është në përputhje me legjislacionin në fuqi.

Gjithashtu, projektligji synon të përafrojë Direktivat 24/2014 dhe 25/2014 të Bashkimit Europian, si dhe direktivën 2007/66 “Për rishikimin administrativ”.

**V. VLERËSIMI I SHKALLËS SË PËRAFRIMIT ME *ACQUIS COMMUNITAIRE* (PËR PROJEKT AKTET NORMATIVE)**

Projektligji “Për Prokurimin Publik” përafron pjesërisht Direktivat 24/2014 dhe 25/2014 të Bashkimit Europian, si dhe direktivat e rishikimit administrativ, sipas tabelave të përputhshmërisë bashkëlidhur këtij relacioni.

**VI. PËRMBLEDHJE SHPJEGUESE E PËRMBAJTJES SË PROJEKT AKTIT**

Ky projektakt është hartuar duke marrë në konsideratë përmbajtjen e Direktivave 24/2014 dhe 25/2014 të Bashkimit Europian, si dhe direktivat e rishikimit administrativ.

Projektligji është ndarë në 17 krerë dhe 137 nene.

* Kreu I “Dispozita të Përgjithshme”

Në Kreun I, përfshihen nenet që parashikojnë qëllimin, parimet, si dhe përkufizimet për termat e përdorura në këtë projekligj.

Vlen të theksohet se, në tërësinë e tij projektligji është hartuar për procedurat e prokurimit të sektorit klasik, dhe atij sektoral. Në këtë kontekst, në projektligj janë përdorur termat, “autoritet kontraktor” dhe “ent kontraktor”, respektivisht për sektorin klasik dhe sektoral, duke e bërë më të qartë aplikimin e dispozitave të tij, sipas secilit sektor.

Në nenin 3, “Parimet e përzgjedhjes” të projektligjit, në dallim nga parimet e parashikuara në ligjin ekzistues janë shtuar edhe parime të tjera si, parimi i proporcionalitetit në procedurat e prokurimit, zbatimi i detyrimeve të përcaktuara në fushat e legjislacionit mjedisor, social dhe të punës, dhe në dispozitat e marrëveshjeve dhe konventat ndërkombëtare të ratifikuara në përputhje me Kushtetutën e Republikës së Shqipërisë.

Këto parashikime vijnë në përputhje me përcaktimet në Direktivat përkatëse të BE.

Ndërkohë që, neni i përkufizimeve të projektligjit është zgjeruar, duke dhënë përkufizime për termat e përdorur në këtë projektligj, të cilat janë shtuar krahasuar me ligjin ekzistues.

* Kreu II “Fusha e zbatimit dhe përjashtimet” dhe Kreu III “Situata specifike”

Në këto Krerë të projektligjit, parashikohet fusha e zbatimit, për kontrata të përziera, prokurimin e përzier që mbulon disa veprimtari, rastet përjashtimore, si dhe situate specifike.

Përveç rasteve përjashtimore që kanë qenë të parashikuara në ligjin ekzistues janë adoptuar edhe rastet e tjera që parashikojnë të dy Direktivat, si ajo e sektorit klasik, ashtu dhe sektoral.

Më konkretisht, në këtë projektligj ndahen qartazi përjashtimet e veçanta, të cilat nuk i nënshtrohen zbatimit të ligjit të parashikuara në nenin 7 të tij, si dhe parashikohen për të herë të parë dispozitat e zbatueshme në rastin e kontratave të përziera, të cilat kanë si objekt dy ose më shumë lloje prokurimi, për punë, furnizim ose shërbim.

Po kështu, është parashikuar regjimi juridik i zbatueshëm në rastin e prokurimit të përzier që mbulon disa veprimtari prokurimi, të sektorit klasik, sektoral, mbrojtjes kombëtare dhe sigurisë, apo koncesioneve.

Ndërkohë që, lidhur me detyrimet ndërkombëtare, përcaktohet përjashtim nga zbatimi i ligjitkur procedurat përcaktohen në marrëveshje ndërkombëtare/organizatë ndërkombëtare ose kur kontratat financohen plotësisht nga një organizatë ndërkombëtare apo institucion financiar ndërkombëtar. Për herë të parë në draftligj parashikohet se, në rast bashkëfinancimi, vendosin palët mbi rregullat e aplikueshme.

Gjithashtu, vjen si parashikim i ri edhe koncepti i kontratave ndërmjet subjekteve brenda sektorit publik, ku një autoritet kontraktor mund t’i japë kontratë, pa iu nënshtruar dispozitave të këtij ligji, një personi juridik, mbi të cilin ka rol kontrollues. Kjo formë kontraktimi *(e njohur si “in house procurement”)* i jep të drejtën autoriteteve kontraktore, të sigurojnë furnizime, shërbime apo punë publike, duke shfrytëzuar kapacitetet e subjekteve juridike të varësisë së tyre.

Projektligji parashikon regjimin juridik të zbatueshëm në situata specifike, ku veçanërisht për herë të parë, specifikohet që për kontrata pune dhe kontrata shërbimi të lidhura me kontrata për punë publike, të subvencionuara nga autoritetet kontraktore, në më shumë se 50 % të vlerës, është i detyrueshëm zbatimi i procedurave të prokurimit të parashikuara në ligj. Ndërkohë, nëse autoritetet subvencionojnë më pak se 50% të vlerës, detyrohen të mbajnë në konsideratë parimet e përzgjedhjes që përcakton ligji, pavarësisht se, nuk detyrohen të zbatojnë procedurat e prokurimit të parashikuara nga ky ligj.

* Kreu IV “Rregulla të përgjithshme për prokurimin”

Në këtë Kre, janë parashikuar rregulla të përgjithshme lidhur me procesin e prokurimit si: forma e komunikimit, kontratat e rezervuara, konflikti i interesit, etj. Konkretisht:

- Në projektligj parashikohet koncepti i kontratave të rezervuara, sipas të cilit autoritetet kontraktore mund t’u rezervojnë të drejtën e pjesëmarrjes në prokurim, operatorëve ekonomikë që kanë si qëllim integrimin social dhe profesional të personave me aftësi të kufizuara ose personave në nevojë, ose në kontekst të zbatimit të programeve të punësimit të personave me aftësi të kufizuara, me kusht që të kenë të punësuar të paktën 30 % të kësaj kategorie. Ky lloj rregullimi është i përafruar me parashikimet e Direktivës, duke ndikuar në lehtësimin dhe favorizimin e grupeve sociale për t’u integruar në shoqëri, si dhe për të nxitur punësimin e tyre.

- Projektligji parashikon si formë komunikimi, përdorimin e mjeteve elektronike të komunikimit dhe /ose me shkrim. Gjithashtu, është parashikuar si rast përjashtimor që për procedura prokurimi, ku kërkohet dorëzimi i modeleve, projekteve, maketeve, të cilët nuk mund të transmetohen nëpërmjet mjeteve elektronike, Këshilli i Ministrave mund të vendosë që komunikimi të bëhet në rrugë shkresore.

- Projektligji në frymën e Direktivës, vjen lehtësues, sa i takon pjesëmarrjes së operatorëve ekonomikë, të cilët duan të ofertojnë soi bashkim në këto procedura. Konkretisht, grupeve të operatorëve ekonomikë u lejohet të ofertojnë si një kandidat i vetëm, pa ukërkuar paraprakisht një formë të caktuar ligjore *(sikurse ligji aktual kërkon deklaratë noteriale për krijimin e bashkimit të operatorëve ekonomikë).* Kjo formë mund të kërkohet nga autoriteti, vetëm pas shpalljes fitues të grupit të operatorëve, nëse vlerësohet e nevojshme për performancën e zbatimit të kontratës.

- Projektligji parashikon për herë të parë në një nen të posaçëm, mbrojtjen e integritetit të procedurës dhe masat që duhet të merren për parandalimin e korrupsionit.

Për këtë qëllim, është parashikuar që punonjësit e autoritetit ose entit kontraktor, të angazhuar në përgatitjen e dokumentave të tenderit nuk mund të jenë ofertues ose anëtarë në një grup ofertuesish në procedurën e prokurimit. Gjithashtu, autoriteti ose enti kontraktor është i detyruar marrë të gjitha masat e nevojshme në procesin e planifikimit në procedurën e prokurimit publik dhe në zbatimin e kontratës, me qëllim zbulimin në kohë të korrupsionit dhe eliminimin e pasojave të dëmshme të korrupsionit.

- Me qëllim, shmangien e konfliktit të interesit në procesin e prokurimit, projektligji parashikon detyrimin e autoriteteve për marrjen e masave të përshtatshme për të parandaluar, identifikuar dhe korrigjuar rastet e konfliktit, si dhe për të shmangur shtrembërimin e konkurencës, e për të garantuar trajtimin e barabartë të operatorëve ekonomikë.

Projektligji parashikon ndalesa në dhënien e kontratës publike, në rastet kur kandidati ose ofertuesi është në kushtet e konfliktit të interesit, ose janë në rrethin e personave të lidhur sipas parashikimeve të ligjit për parandalimin e konfliktit të interesave, apo në të njëjtën procedurë kandidati ose ofertuesi janë në lidhje farafisnore deri në shkallë të parë. Ligji aktual nuk ka parashikime specifike, ndërkohë që në praktikë identifikohen raste të tilla, të cilat deformojnë procesin.

- Për herë të parë, projektligji parashikon “Fjalorin e Përbashkët të Prokurimit”, si një sistem unifikues i nomeklaturave të mallrave, shërbimeve dhe punëve që aplikohet në prokurimet publike, i cili do të miratohet me vendim të Këshillit të Ministrave. Përdorimi i fjalorit të kodeve nga ana e autoritetit kontraktor dhe operatorëve ekonomikë, ndikon në përmirësimin e procesit të prokurimit nëpërmjet unifikimit të emërtimeve dhe specifikimeve teknike.

* Kreu V “Kuadri institucional”

Kuadri institucional, i përcaktuar në projektligj përfshin:

- Autoritetin Kontraktor (ose Entin në rastin e sektorit sektoral), me përcaktime të qarta të përgjegjësisë që nga planifikimi deri në ekzekutimin e kontratës, detyrimin për të përcaktuar një Person Përgjegjës që administron në mënyrë të vazhdueshme procesin e prokurimit, ndërkohë mbikqyrja e të gjitha proceseve bëhet nga Titullari i Autoritetit;

**-** Agjencinë e Prokurimit Publik, si institucion mbikqyrës i gjithë sistemit të prokurimi në vend, me qëllim sigurimin e eficensës e transparencës në prokurim.

Projektligji rrit kompetencat e Agjencisë së Prokurimit Publik, sa i takon verifikimit të zbatimit të ligjshmërisë së procedurave të prokurimit, jo vetëm për ato të finalizuara me kontratë, por edhe për procedura prokurimi të anuluara.

Gjithashtu, në këtë projektligj sanksionohet si funksion i shtuar i Agjencisë së Prokurimit Publik, monitorimi i zbatimit të kontratave, nëpërmjet informacioneve të autoriteteve kontraktore, pa përjashtuar kryerjen e verifikimeve në vend.

**-** Komisioni i Prokurimit Publik, si organ i rishikimit administrative, i pavarur, vendimmarrës për shqyrtimin e ankesave, në fushën e prokurimit publik.

* Kreu VI “Rregulla të përgjithshme dhe përgatitja e procesit të prokurimit”

Në këtë Kre të projektligjit parashikohen kufijtë monetarë, të cilët do të shërbejnë për përzgjedhjen e llojit të procedurës së prokurimit dhe afatet që do të aplikohen për procedurat e përzgjedhura, kombëtare ose ndërkombëtare.

Ndryshe nga ligji aktual, përveç kufirit të ulët dhe të lartë monetar, në këtë projektligj parashikohet edhe kufiri monetar për prokurimet me vlerë të vogël.

Vlerat e kufijve monetarë do të përcaktohen në rregullat e prokurimit publik, duke mbajtur në konsideratë parashikimet e legjislacionit europian në fushën e prokurimit, ku si vlerë e kufirit të lartë do të jetë vlera e parashikuar në Direktivë për mallra /shërbime/ punë. Për të gjitha procedurat mbi kufirin e lartë monetar do të ruhen parashikimet e Direktivës, ndërkohë që parashikohen afate më të shkurtuara (si në shpallje, ashtu edhe në ankimim) për procedurat nën këtë kufi, pra për procedurat kombëtare.

Ndryshe nga ligji aktual, projektligji parashikon në mënyrë më të qartë dhe të plotë, përllogaritjen e vlerës së parashikuar të prokurimit, duke marrë në konsideratë llojin e objektit mall/punë/shërbim, faktin nëse kemi të bëjmë me marrëveshje kuadër, sistem dinamik blerje, ose partneritet për inovacion, si dhe rastet e kontratave shumëvjeçare.

Po kështu, risi është edhe parashikimi mbi mundësinë e kryerjes së studimit paraprak të tregut, ku autoriteti kontraktor mund të konsultohet me ekspertë, autoritete të pavarura ose operatorë ekonomikë që operojnë në treg. Përpara se të nisin një procedurë prokurimi autoriteti ose enti kontraktor mund të studiojnë tregun, me qëllim që të përgatisin prokurimin dhe të informojnë operatorët ekonomikë për planet dhe kërkesat e tyre për prokurimin.

Sa i takon Specifikimeve Teknike, shtohet një parashikim i ri që në hartimin e tyre, autoritetet kontraktore duhet të marrin në konsideratë edhe kriteret e aksesueshmërisë për personat me aftësi të kufizuar ose projektimit për të gjithë përdoruesit, sipas kërkesave në legjislacionin në fuqi.

Një nocion i ri, parashikuar në projektligj, janë “Etiketat”. Kur autoritetet ose entet kontraktore prokurojnë punë, furnizime ose shërbime me karakteristika specifike mjedisore, sociale ose të tjera, në specifikimet teknike, kriteret për shpalljen e kontratës fituese ose në kushtet për zbatimin e kontratës, ata mund të kërkojnë një etiketë specifike, si një mënyrë për të vërtetuar se punët, shërbimet ose furnizimet përkojnë me karakteristikat e kërkuara. Kushtet që kërkohen për t’u përmbushur në këtë rast, janë të parashikuara në një nen të posaçëm.

Në këtë Kre të projektligjit, në një nen të veçantë parashikohet edhe “Ndarja e kontratës në lote”. Në këtë nen, shprehimisht ndërmjet të tjerave parashikohet edhe detyrimi i autoritetit kontraktor, që në procedurat ndërkombëtare *(mbi kufirin e lartë)*, të justifikojë arsyet e mosndarjes së kontratës në lote. Ky detyrim nuk gjen zbatim në rastin e kontratave sektorale, pasur në konsideratë rregullat më të thjeshtuara që përdoren për këto lloj kontratash.

* Kreu VII “Procedurat e Prokurimit”

Sa i takon procedurave të prokurimit, projektligji synon përafrimin me parashikimet në Direktivat përkatëse, të llojeve të procedurave që do të përdoren në sektorin klasik dhe atë sektoral.

Përveç procedurave të hapura dhe të kufizuara, parashikohen tre lloje të reja procedurash prokurimi me faza, përkatësisht:

* Procedura Konkurruese me Negocim;
* Dialog Konkurrues;
* Partneritet për Inovacion,

të cilat pas fazës së parakualifikimit, lejojnë Autoritetin të negociojë apo dialogojë me ofertuesit, mbi ofertat dhe zgjidhjet teknike të ofruara prej tyre.

Konkretisht, si në prokurimin e kontratave të sektorit klasik, ashtu edhe sektoral, procedurat që parashikohen në projektligj janë:

* + - 1. procedurë e hapur;
1. procedurë e kufizuar;
2. procedurë konkuruese me negocim, e cila përdoret vetëm në rastin e kontratave të sektorit klasik;
3. partneritet për inovacion;
4. dialogu konkurrues;
5. procedurë me negocim, pa shpallje paraprake të njoftimit të kontratës;
6. procedurë me negocim, me shpallje paraprake të njoftimit, e cila përdoret vetëm në rastin e kontratave të sektorit sektoral;
7. procedurë e hapur e thjeshtuar;
8. shërbim konsulence.

Gjithashtu, për vlerat nën kufirin e ulët monetar, projektligji parashikon prokurimet me vlerë të vogël.

Për të gjitha procedurat mbi kufirin e lartë monetar ruhen parashikimet e Direktivave, sa i takon afateve të publikimit dhe procesit të ankimimit, ndërkohë që parashikohen afate më të shkurtuara (si në shpallje ashtu edhe në ankimim) për procedurat nën këtë kufij, me qëllim lehtësimin e këtyre procedurave.

Në projektligj parashikohet që, pavarësisht se vlera e përllogaritur e kontratës është nën kufirin e prokurimeve me vlerë të vogël, autoritetet kontraktore mund të zgjedhin të zhvillojnë një nga procedurat e prokurimit të parashikuara në të. Pra, pavarësisht se, vlera e përllogaritur e kontratës është parashikuar për prokurim me vlerë të vogël, AK mund të shpallin procedurë të hapur të thjeshtuar, procedurë të hapur, ose çdo lloj procedure tjetër në varësi të kushteve dhe rrethanave në të cilat, autoriteti ose enti provon se ndodhet.

Sa i takon marrëveshjes kuadër, si një mekanizëm, nëpërmjet të cilit, autoritetet ose entet plotësojnë nevojat e tyre për mallra dhe shërbime të vazhdueshme, duke mos ditur paraprakisht sasitë ose kushte të tjera, projektligji parashikon një afat të ndryshëm nër rastin e kontratave sektoriale, përkatësisht deri në 8 vjet, ndërkohë që në sektorin klasik, afati vazhdon të jetë deri në 4 vjet.

* Kreu IX “Njoftime dhe transparenca”

Në këtë Kre të projektligjit janë të parashikuar llojet e njoftimeve, si më poshtë:

1. Njoftimi paraprak i informacionit
2. Njoftim periodik i informacionit;
3. Njoftimi mbi praninë e një sistemi kualifikimi;
4. Njoftim i kontratës dhe i konkursit të projektimit;
5. Njoftimi vullnetar i transparencës për procedurën me negocim, pa shpallje paraprake të njoftimit të kontratës;
6. Njoftimi mbi ndryshimet dhe informacionet shtesë në një procedurë;
7. Njoftim i fituesit;
8. Njoftimi i procedurës së anuluar;
9. Njoftimi i lidhjes së kontratës;
10. Njoftimi i ndryshimit të kontratës gjatë kohëzgjatjes së saj.

Forma dhe përmbajtja e tyre do të përcaktohet në rregullat e prokurimit publik.

Në ndryshim nga ligji aktual, me qëllim rritjen e transparencës në procedurat e prokurimit, projektligji parashikon disa njoftime të reja, në përputhje me parashikimet e Direktivës. Më konkretisht:

1. Njoftimi paraprak i informacionit/Njoftimi periodik i informacionit (në rastin e kontratave sektorale)*,* i cili shpallet nga AK nga 35 deri në 12 muaj përpara njoftimit të procedurës dhe jep informacion për operatorët ekonomikë të interesuar mbiobjektin e prokurimit. Përdorimi i këtij njoftimi, nga autoritetet kontraktore, shkurton afatet kohore të pranimit të kërkesave për pjesëmarrje/ofertave në 15 ditë.
2. Njoftimi mbi praninë e sistemit të kualifikimit, i cili përdoret në rastin e kontratave sektoriale. Në këtë rast, kontratat specifike për punë, furnizime ose shërbime që mbulohen nga sistemi i kualifikimit, prokurohen me anë të procedurave të kufizuara ose procedurave me negocim.
3. Njoftimi vullnetar i transparencës për procedurën me negocim, pa shpallje paraprake të njoftimit të kontratës. Ky lloj njoftimi nëse do të përdoret nga autoriteti kontraktor në rastin e përdorimit të kësaj lloj procedure prokurimi, shkurton afatin e ankimit për këtë procedure, në 10 ditë nga data e publikimit të tij.
4. Për herë të parë janë parashikuar edhe rastet e modifikimit të kontratave nga autoriteti, të cilat do të shoqërohen me Njoftimin për ndryshim të kontratës, gjatë kohëzgjatjes së saj.

Sa i takon publikimit të këtyre njoftimeve është parashikuar që ato do të vazhdojnë të publikohen, në përputhje me afatet e përcaktuara në këtë projektligj, në sistemin e prokurimit elektronik dhe në mënyrë të shkurtuar në Buletinin e Njoftimeve Publike, i cili përgatitet dhe publikohet periodikisht.

Nga ana tjetër, vjen si risi parashikimi për publikimin e njoftimeve për procedurat e prokurimit mbi kufirin e lartë monetar, në Gazetën Zyrtare të Bashkimit Europian, me përjashtim të njoftimit të fituesit dhe atij të anulimit, të cilët do të publikohen vetëm në sistemin elektronik dhe Buletinin e Njoftimeve Publike.

Me këtë parashikim, vlerësohet të ketë shkurtim të shpenzimeve për publikimet në gazetat ndërkombëtare, (sikurse ligji aktual detyron për procedurat mbi kufirin e lartë monetar), të cilat përveçse shkojnë në vlera tepër të larta, autoriteteve ose enteve kontraktore do t’iu duhet edhe t’i prokurojnë, pasi botimi në median e shkruar nuk është më i përjashtuar nga fusha e zbatimit të këtij projektligji.

* Kreu X “Prokurimi i Kontratave Sektorale”

Në këtë Kre të projektligjit përcaktohen disa parashikime lidhur me prokurimin e kontratave sektorale, duke përfshirë nenet specifike mbi objektin dhe fushën e zbatimit, si dhe rastet përjashtimore. Vlen të përmendet se edhe ky Kre i projektligjit vjen në përputhje me parashikimet e Direktivës së Kontratave Sektorale, dhe projektligji në tërësinë e tij parashikon rregulla më të thjeshtuara për zhvillimin e procedurave të prokurimit në këtë sektor.

* Kreu XI “Kryerja e procedurës”

Në këtë Kre të projektligjit parashikohen nocione dhe rregulla mbi kryerjen e procedures së prokurimit, si: dokumentat e tenderit, sqarimet dhe ndryshimi i tyre, kriteret detyruese për kualifikim, kërkesat për kualifikim, etj.

Risitë që vijnë në projektligj, në dallim nga parashikimet aktuale në ligjin për prokurimin publik, janë:

* Ndarje e qartë të kërkesave për sqarim, të cilat nuk konsiderohet të jenë shtim, pakësim ose ndryshim i kërkesave të përcaktuara në dokumentat e tenderit. Në këtë mënyrë nuk i lihet mundësi abuzimi autorieteve kontraktore, të cilët mund t’i konsiderojnë këto raste si sqarime, ndërkohë që me shtimin, pakësimin ose ndryshimin e një ose disa kërkesave të dokumentave të tenderit, operatorëve të interesuar mund t’u duhet kohë shtesë në përgatitjen e ofertave të tyre.

Gjithashtu, me ndryshimet e propozuara përcaktohet shtyrje e afatit të pranimit të ofertave, e detyrueshme në rastet e ndryshimit të dokumentave të tenderit në gjysmën e dytë të afatit të përcaktuar, me të paktën 10 ditë për procedurat mbi kufirin e lartë monetar dhe me të paktën 7 ditë për procedurat nën kufirin e lartë monetar.

Ndërkohë që, ndryshimi i dokumentave në gjysmën e parë të afatit të caktuar për pranimin e ofertave, është lënë në diskrecion të autoriteteve që në varësi të ndryshimit, të vlerësojnë për shtyrje të këtij afati, pasur në konsideratë kohën e mjaftueshme në dispozicion të të interesuarve për të përgatitur ofertat e tyre, e për të mos shkaktuar vonesa në procedurë.

- Sa i takon kritereve detyruese për skualifikim, me parashikimet në këtë projekligj operatori ekonomik nuk do të skualifikohet nga procedura e prokurimit, edhe në rastet kur:

* ka detyrime ndaj organeve tatimore, për të cilat ka lidhur një marrëveshje detyruese me qëllim pagimin e taksave ose kontributeve të sigurimeve shoqërore që duhet të paguajë, duke përfshirë, aty ku është e zbatueshme, çdo kamat vonesë ose gjobë;
* nuk ka paguar shuma të vogla tatimesh ose kontributesh të sigurimeve shoqërore deri në vlerën prej 10 000 lekë;
* është informuar për shumën e saktë që duhet të paguajë pas shkeljes së detyrimit të tij për të paguar taksat ose kontributet e sigurimeve shoqërore, në një kohë të tillë kur ai nuk ka pasur mundësi të marrë masat e nevojshme për shlyerjen e tyre, përpara skadimit të afatit për dorëzimin e kërkesës për pjesëmarrje/ofertës;
* ka detyrime ndaj organeve tatimore, për të cilat është në proces gjyqësor dhe nuk ka një vendim gjyqësor ose administrativ të formës së prerë, sipas legjislacionit në fuqi.

Parashikimet e mësipërme vijnë në përputhje me Direktivat, si në sektorin klasik ashtu edhe atë sektoral.

Përveç sa më sipër, projektligji ka dy parashikime të reja, lidhur me skualifikimin e operatorëve ekonomikë, në rastet kur:

1. operatori është tërhequr nga nënshkrimi i kontratës në një procedurë prokurimi të zhvilluar nga vetë autoriteti kontraktor. Ky kusht zbatohet brenda një viti nga tërheqja.

Duke u nisur nga fenomeni i hasur në praktikë, ku operatorët ekonomikë tërhiqen nga procedura e prokurimit, duke çuar në dështim të procedurës së prokurimit, u vlerësua që një parashikim i tillë do të rrisë përgjegjshmërinë e operatorëve ekonomikë në momentin kur vendosin të ofertojnë.

1. operatori ekonomik ka treguar mangësi të mëdha ose të përsëritura në zbatimin e një kërkese thelbësore në zbatim të një kontrate publike të mëparshme me vetë autoritetin që kanë çuar në mbajtjen e penaliteteve sipas parashikimeve të kontratës. Ky kusht zbatohet brenda dy vjetëve nga përfundimi i kontratës, e cila, ka rezultuar me probleme kontraktuale.

- Sa i takon përjashtimit të operatorëve ekonomikë nga e drejta e fitimit të kontratave publike, projektligji parashikon uljen e afatit minimal të periudhës së përjashtimit, nga 1 vit që është në ligjin aktual, në 3 muaj.

Ky ndryshim vjen në respektim të parimit të proporcionalitetit, ku për masën e penalitetit ndaj operatorëve ekonomikë, duhen mbajtur në konsideratë, disa elementë të tillë si: vlera e përllogaritur e kontratës, lloji dhe rrethanat e kryerjes së shkeljes, pasoja që i është shkaktuar autoritetit ose entit kontraktor, etj. Nga praktika, ka rezultuar se ka pasur raste kur afati një vjeçar i përjashtimit të operatorit ekonomik, nuk vjen në raport me elementët e sipërcituar, e për pasojë ulja e këtij minimumi vlerësohet e nevojshme për këto raste.

Gjithashtu, është parashikuar edhe e drejta e APP që të përjashtojë një operator ekonomik nga pjesëmarrja në procedurat e prokurimit për një periudhë nga 3 muaj deri në 3 vjet, nëse është tërhequr mbi pesë herë nga nënshkrimi i kontratës në procedura prokurimi të ndryshme, të zhvilluara nga një ose disa autoritete të ndryshme kontraktore, brenda një viti kalendarik. Edhe ky parashikim ka si qëllim të rrisë përgjegjshmërinë e operatorëve ekonomikë në momentin kur vendosin të ofertojnë në procedura prokurimi për të përfituar fonde publike.

- Me qëllim lehtësimin e operatorëve ekonomikë gjatë procesit të ofertimit është parashikuar përdorimi i Formularit Përmbledhës të Vetdeklarimit, i cili i jep mundësi operatorëve ekonomikë, ta paraqesin atë si provë paraprake, në vend të disa vërtetimeve të lëshuara nga palë të treta.

Gjithashtu, operatorët ekonomikë mund të përdorin edhe një formular vetdeklarimi që është përdorur gjatë një procedure prokurimi të mëparshme, nëse informacioni që ai përmban vazhdon të jetë i saktë dhe koherent në momentin e ofertimit.

Në kuadër të lehtësimit të pjesëmarrjes së operatorëve në procedurat e prokurimit, përveç këtij formulari, parashikohet mundësia që autoriteti ose enti kontraktor mund të marrë dokumentat mbështetëse në bazë të aksesueshme të dhënash shtetërore, si dhe operatorëve ekonomikë nuk u kërkohet të dorëzojnë dokumente mbështetëse, kur autoriteti ose enti kontraktor i ka këto dokumente, pra në rastin kur dokumentat janë të lëshuara nga vetë autoriteti.

Në çdo rast, projektligji parashikon detyrimin për t’i kërkuar ofertuesit fitues, përpara nënshkrimit të kontratës, të paraqesë origjinal ose fotokopje të noterizuar:

* dokumentat e dorëzuara elektronikisht në një procedurë prokurimi;
* dokumentat që mbështesin vetdeklarimet.

- Përveç lehtësirave për pjesëmarrjen e operatorëve ekonomikë, në procedurat e prokurimit, marrë shkas nga problematikat e hasura në praktikë lidhur me tërheqjen nga nënshkrimi i kontratës apo problematika në ekzekutimin e saj, është parashikuar edhe Sigurimi i Ofertës, i detyrueshëm për të gjitha procedurat, me përjashtim të procedurave të prokurimit me vlerë të vogël, si masë mbrojtëse për AK, në rast tërheqje nga ofertimi.

Në rastin e procedurave të prokurimit të kontratave sektorale, projektligji parashikon detyrimin që ka enti kontraktor për të kërkuar paraqitjen e sigurimit të ofertës në të gjitha llojet e procedurave të prokurimit, mbi kufirin e lartë, ndërkohë, në procedurat nën kufirin e lartë monetar, vlerësohet nga vetë enti, mundësia për ta kërkuar ose jo këtë sigurim. Ky parashikim ka marrë si bazë lehtësirat që kanë kontratat sektorale në këtë drejtim.

Gjithashtu, projektligji parashikon, ndërmjet të tjerave, që vlera e kërkuar të sigurimit të ofertës, duhet të jetë në përpjesëtim me vlerën e ofertës së paraqitur nga ofertuesi, por jo më shumë se 2 % e kësaj vlere, dhe se në çdo rast, autoriteti ose enti kontraktor pranon mundësinë e pagesës, nga ofertuesi, në vlerë monetare në llogarinë e autoritetit ose entit kontraktor.

Përveç kësaj forme të paraqitjes së sigurimit të ofertës, është autoriteti ose enti kontraktor, i cili duhet të specifikojë në dokumentat e tenderit, mundësinë e paraqitjes së sigurimit të ofertës:

 i) në formën e garancisë bankare; dhe/ ose

ii) nga shoqëri sigurimi të licencuara nga shteti.

- Mbështetja në kapacitetet e subjekteve të tjera është një parashikim i ri, sipas përcaktimeve në Direktivë, i cili lejon operatorit ekonomik që me qëllim plotësimin e kërkesave të përcaktuara nga autoriteti ose enti kontraktor në dokumentat e tenderit, të mund të mbështetet në kapacitetet ekonomike e financiare, aftësinë teknike ose profesionale të subjekteve të tjera, pavarësisht natyrës juridike të lidhjeve që ai ka me ta.

Gjithashtu, operatori ekonomik, mund ta shfrytëzojë aftësinë e ndonjë subjekti tjetër për të dëshmuar plotësimin e kushteve në lidhje me kualifikimet arsimore dhe profesionale, vetëm nëse subjekti tjetër i kryen punët ose do t’i sigurojë shërbimet, për të cilat kërkohet aftësi e tillë.

- Në referim të parashikimeve në Direktivë, projektligji njeh konceptin e uljes së numrit të operatorëve ekonomikë të kualifikuar, në procedurat me faza, nëse një gjë e tillë përcaktohet si mundësi nga autoriteti kontraktor që në dokumentat e tenderit. Në procedurën e kufizuar, numri minimal i kandidatëve është pesë. Në procedurën konkurruese me negocim, në procedurën e dialogut konkurrues dhe në partneritetin për inovacion, numri minimal i kandidatëve është tre.

Ndërkohë që, në kontratat sektoriale është e drejtë e entit kontraktor të përcaktojë një numër minimal të lejueshëm.

- Neni “Kriteret për shpalljen e ofertës fituese” është përafruar me parashikimet e Direktivës, ku, si kriter për shpalljen e ofertës fituese,parashikohet“oferta ekonomikisht më e favorshme”, e cila identifikohet në bazë të çmimit ose kostos, duke përdorur metodën e efektivitetit të kostos. Vlen të theksohet parashikimi për herë të parë, i llogaritjes së kostos gjatë ciklit jetësor, si një element i rëndësishëm i vlerës më të mirë ekonomike.

- Sa i takon procesit të hapjes dhe shqyrtimit të ofertave sjellim në vëmendje se, ky proces i parashikuar në nenet përkatëse të këtij Kreu, nuk ka ndryshim nga ligji ekzistues, duke parashikuar rregullat për paraqitjen e ofertave, hapjen dhe pranimin e tyre, ndalimin e modifikimit të ofertave, shqyrtimin e ofertave, parashikimet për ofertën anomalisht të ulët. Ndërkohë që, në dallim nga ligji ekzistues vijnë parashikimet që lidhen vlefshmërinë e ofertës dhe njoftimin e fituesit.

Duke u nisur nga rastet e ndeshura në praktikë që procedurat e prokurimit mbeten në statusin e pezulluar për shumë kohë, kjo, për shkaqe të ndryshme, dhe parashikimet aktuale ligjore nuk rregullojnë mënyrën si duhet të veprohet me vlefshmërinë e ofertës në këtë rast, u pa e nevojshme të përcaktohet shprehimisht në ligj që, nëse procedura e prokurimit është e pezulluar, koha e pezullimit nuk llogaritet në periudhën e vlefshmërisë së ofertave.

Sa i takon njoftimit të fituesit, duke qenë se, operatorëve ekonomikë sipas këtij projektligji, iu lind e drejta e ankimit nga momenti i publikimit të njoftimit të fituesit, ky parashikim u përcaktua edhe në nenin “Njoftimi i fituesit”.

- Rastet e anulimit të procedurave janë specifikisht të parashikuara në një nen të vecantë në këtë Kre, ku përveç të tjerave, ndalohet shpallja e një procedure prokurimi të re, për të njëjtin objekt prokurimi me të njëjtat të dhëna, kur procedura e mëparshme është anuluar me argumentin se, nevojat e autoritetit ose entit kontraktor kanë ndryshuar, për shkak të rrethanave të paparashikueshme dhe objektive. Pra, në kushtet e anulimit të një procedure, me justifikimin e ndryshimit të nevojave, nuk mund të rishpallet procedura me po ato të dhëna.

* Kreu XII “Shërbimet sociale dhe shërbime të tjera të veçanta”

Prokurimi i shërbimeve sociale dhe shërbimeve të tjera specifike, sipas këtij projektligji, i nënshtrohen një regjimi të posaçëm, të thjeshtuar prokurimi, sikurse përcakton Direktiva 24/2014.

Llojet e këtyre shërbimeve, është vlerësuar të përcaktohen me vendim të Këshillit të Ministrave, duke ballafaquar parashikimet e legjislacionit të fushës në fuqi, me anekset e Direktives, ku përcaktohen këto shërbime.

Sa i takon prokurimit të kesaj lloj kategorie, draftligji përcakton detyrimin e autoritetit kontraktor të bëjë publike qëllimin e tij për dhënien e kontratës publike për këto lloj shërbimesh nëpërmjet njoftimit të kontratës, njoftimit periodik ose paraprak të informacionit apo njoftimit për ekzistencën e sistemit të kualifikimit, por jo detyrimin për përdorimin e një procedure të caktuar prokurimi, pasur në konsideratë specifikën e këtyre lloj shërbimesh dhe ofruesit e tyre.

* Kreu XIII “Konkursi i Projektimit”

Projektligji në tërësinë e tij, referuar edhe parashikimeve të direktivave përkatëse, diferencon konkursin e projektimit nga procedurat e prokurimit, duke parashikuar rregulla të veçanta, në rastet kur autoritetet kontraktore përdorin këtë konkurs për objekte të caktuara prokurimi.

Për këtë qëllim “Konkursi i Projektimit” trajtohet në një Kre të veçantë të projektligjit, ku parashikohen rregullat për organizimin, njoftimet, ngritjen e një jurie për vlerësimin e projekteve të paraqitura, si dhe vendimet e marra prej saj. Këto nene janë të përafruara me parashikimet e direktivës përkatëse.

* Kreu XIV “Ankimi administrativ”

- Projektligji rikoncepton procesin e ankimit administrativ, me qëllim lehtësimin e tij për palët, dhe shmangien e zvarritjeve në procedurat e prokurimit që vijnë pikërisht nga ky proces. Parashikimi i mundësisë së ankimit në të njëjtën kohë, në autoritetin ose entin kontraktor dhe në Komisionin e Prokurimit Publik, e të drejta për t’u shprehur e operatorëve ekonomikë të interesuar, gjatë kohës që shqyrtohet një ankesë, shkurtimi i afateve kohore në total, brenda të cilit finalizohet vendimmarrja e shqyrtimit të një ankese, vlerësohen si momente që përmirësojnë procesin.

Konkretisht, në projektligj është parashikuar e drejta e ankimit njëkohësisht në autoritetin ose entin kontraktor dhe Komisionin e Prokurimit Publik, duke rezervuar fillimisht të drejtën për t’u shprehur autoriteti ose enti. Nëse ky i fundit refuzon ankesën, atëherë duhet të shprehet me vendim Komisioni i Prokurimit Publik, pasi ka shqyrtuar informacionin dhe dokumentacionin që ka lidhje me këtë ankesë.

- Projektligji parashikon për herë të parë mundësinë e paraqitjes së ankimit edhe për procedurat e prokurimit me vlerë të vogël, duke garantuar mbrojtjen e interesave të operatorëve ekonomikë edhe në këto lloj procedurash prokurimi.

Për këtë qëllim, projektligji parashikon mundësinë e ankimit në autoritet kontraktor, me afate të shkurtuara, 2 ditë, nisur edhe nga fakti se kjo është një procedurë e thjeshtuar prokurimi që ka, gjithashtu, afate të shkurtra edhe në publikim.

- Projektligji parashikon për herë të parë ankesa edhe për procedurat me negocim pa shpallje. Afatet e parashikuara për paraqitjen e ankesave për këtë lloj procedure prokurimi janë:

1. 30 ditë nga dita e publikimit të njoftimit të kontratës së nënshkruar.

b) 10 ditë nga dita e publikimit të njoftimit vullnetar për transparencë, sa i takon plotësimit të kushteve për përdorimin e kësaj procedure prokurimi, si dhe përmbajtjes së dokumentave të tenderit.

Ndërsa, në rastin e konstatimit të një kontrate publike të lidhur pa zhvilluar ndonjë nga procedurat e prokurimit të parashikuara në ligj, afati i paraqitjes së ankesës brenda 60 ditëve nga dita e konstatimit të saj, por jo më vonë se 6 muaj nga data e nënshkrimit të kontratës.

- Projektligji parashikon konceptin e periudhës së pritjes, nga dita e publikimit të njoftimit të fituesit, gjatë së cilës, ndalohet autoritti të nënshkruajë kontratën me fituesin e procedurës së prokurimit, konkretisht:

a) të paktën 10 ditë kalendarike, në rastin e procedurave ndërkombëtare të prokurimit *(mbi kufirin e lartë**monetar);*

b) të paktën 5 ditë kalendarike, në rastin e procedurave kombëtare të prokurimit *(nën kufirin e lartë monetar);*

c) të paktën 2 ditë kalendarike, ne rastin e procedurës së prokurimit me vlerë të vogël.

Kjo periudhë pritje nuk zbatohet:

- në rastin e procedurave me negocim pa shpallje paraprake të njoftimit të kontratës;

- në rastin e procedurave me një ofertues të vetëm, i cili është kualifikuar dhe shpallur fitues;

- në rastin e kontratave të lidhura në bazë të një marrëveshje kuadër apo të një blerje në sistemin dinamik.

Sikurse theksuam më lart, në procedurat kombëtare, afatet e ankimit janë më të shkurtuara krahasuar me ato ndërkombëtare.

- Risia që vjen në këtë projektligj është edhe parashikimi i të drejtave që kanë operatorët ekonomikë të interesuar, të cilët janë ato operatorë që kanë marrë pjesë në procedurën e prokurimit dhe që mund të cënohen nga ankesa e paraqitur nga të tjerë operatorë për vendimet e autoritetit ose entit kontraktor për procesin e vlerësimit të ofertave.

Në këtë rast, projektligji parashikon që operatorët ekonomikë të interesuar kanë të drejtë të paraqesin argumentat e tyre në lidhje me këto ankesa. Nëse, argumentat e tyre nuk paraqiten brenda afateve të parashikuara, atëherë, këta operatorë nuk mund të ushtrojnë më pas të drejtën e ankimit.

Ky parashikim ka si qëllim të shterojë në maksimum zvarritjet e procesit të prokurimit nga ankimet që paraqiten pas çdo faze të shqyrtimit të tyre nga institucionet kompetente për shqyrtimin e ankesave.

- Në nenin “Veprimet paraprake”, projektligji parashikon veprimet proceduriale mbi hapat që duhet të ndjekin me marrjen e ankesës autoriteti/enti, si dhe Komisioni i Prokurimit Publik.

Për shpejtësi të procesit, si dhe faktin që për vlerësimin e ofertave, i jepet mundësia për t’u shprehur edhe operatorëve ekonomikë të interesuar, është parashikuar që Komisioni i Prokurimit Publik, me marrjen e ankesës në përputhje me këtë projektligj, e publikon në bazën e të dhënave të tij, në mënyrë që të bëhet e aksesueshme jo vetëm nga autoriteti ose enti kontraktor, por njëkohësisht edhe nga operatorët ekonomikë, të interesuar, për t’u njohur me përmbajtjen e saj.

Në këtë Kre janë parashikuar në nene të veçanta, trajtimi i ankesës nga autoriteti kontraktor dhe vendimi që merr ky i fundit për këtë ankesë, si dhe trajtimi i ankesës nga Komisioni i Prokurimit Publik dhe vendimet përkatëse që merr ky institucion, në përfundim të procesit të shqyrtimit të ankesave.

Sa i takon afateve, brenda të cilave duhet të marrë vendim Komisioni i Prokurimit Publik, projektligji parashikon që për procedurat e prokurimit mbi kufirin e lartë monetar, ky afat të jetë, jo më vonë se 25 ditë pas marrjes së informacionit apo dokumentacionit nga autoriteti ose enti kontraktor, dhe për procedurat e prokurimit nën kufirin e lartë monetar, ky afat është jo më vonë se 15 ditë.

- Pagesa e tarifës së ankimit, i kthehet ankimuesi si dhe operatorëve ekonomikë të interesuar, që kundërshtojnë vendimin e autoritetit ose entit kontraktor, në rast se ankesa e tyre është pranuar.

- Projektligji parashikon të drejtën e ankimit ndaj vendimeve të dhëna nga Komisioni i Prokurimit Publik, në Gjykatën Administrative të Apelit që shqyrton mosmarrëveshjet administrative.

Ky parashikim vjen në koherencë me mënyrën e organizimit dhe funksionimit të vetë institucionit të Komisionit të Prokurimit Publik si “quasi gjykatë”, vendimet e të cilit janë administrativisht përfundimtare.

Komisioni i Prokurimit Publik është organi më i lartë në fushën e prokurimeve, që shqyrton ankesat për procedurat e prokurimit dhe vendimet i merr me shumicën e anëtarëve të tij. Pra, nga tiparet që lidhen me mënyrën e emërimit të anëtarëve, mandatit të tyre, por edhe vendimmarrjes, vendimet e këtij institucioni ngjasojnë me vendimin e dhënë nga gjykata e shkallës së parë, nisur nga tiparet dhe nga fuqia detyruese që ligjvënësi u ka dhënë atyre.

Nga ana tjetër, ky rregullim ligjor shkurton afatet kohore të shqyrtimit gjyqësor, duke qenë se vendimet e Komisionit do të kontestohen direkt në Gjykatën Administrative të Apelit, pa iu nënshtruar gjykimit në shkallë të parë.

- Në këtë projektligj parashikohen për herë të parë rastet e pavlefshmërisë së kontratave, sipas përcaktimeve në Direktivë, përkatësisht:

a) nëse AK ka nënshkruar një kontratë pa publikuar paraprakisht shpalljen e njoftimit të kontratës;

b) kur nuk janë zbatuar parashikimet e ligjit në lidhje me zbatimin e procedurave të ankimit, duke privuar personat e interesuar për të ushtruar të drejtën e tyre për ankim;

c) kur nuk janë zbatuar rregullat për rihapjen e garës, për kontratat e lidhura në bazë të një marrëveshje kuadër me disa operatorë ekonomikë ku jo të gjitha kushtet janë të përcaktuara dhe në sistemin dinamik të blerjeve të ndarë në kategori.

Kontrata mund të mos shpallet e pavlefshme edhe nëse ajo është lidhur në mënyrë të paligjshme, nëse Komisioni i Prokurimit Publik, pas shqyrtimit të të gjithë aspekteve përkatëse, çmon se shpallja e pavlefshme e kësaj kontrate mund të cënojë çështjet thelbësore të interesit të përgjithshëm.

Në rastin e konstatimit të pavlefshmërisë së kontratës, projektligji parashikon se Komisioni i Prokurimit Publik ka të drejtë të aplikojë zbatimin e masave të tjera administrative, si: dënimin me gjobë për shkeljet e konstatuara ose shkurtimin e afatit të zbatimit të kontratës për të minimizuar dëmin e shkaktuar.

* Kreu XV “Zbatimi i Kontratës”

Projektligji parashikon në një kre të vecantë rregullat për zbatimin e kontratës, duke përfshirë për herë të parë parashikime të tilla, si

- detyrimi i autoritetit të raportojë pranë Agjencisë së Prokurimit Publik mbi problematikat që hasen gjatë zbatimit të kontratës apo përfundimin e saj,

- modifikimi i kontratave gjatë afatit të tyre, sipas rasteve të përcaktuara në legjislacionin europian, në të cilat kufiri i lejuar i modifikimit është deri në 20% të vlerës së kontratës fillestare;

Në këtë Kre të projektligjit janë përfshirë dispozita të posaçme që lidhen me ushtrimin e kompetencave të Agjencisë së Prokurimit Publik, në drejtim të monitorimit të zbatimit të kontratave, duke marrë në konsideratë faktin se zbatimi i një kontrate publike është hallka më e rëndësishme që finalizon gjithë procesin dhe treguesi i vetëm se punët/furnizimet/shërbimet e prokuruara janë ekzekutuar sipas kërkesave të përcaktuara në tenderim.

Pavarësisht parashikimeve ekzistuese në legjislacionin dytësor (rregullat e prokurimit publik), ku përcaktohet detyrimi që personi përgjegjës për prokurimin pranë autoritetit kontraktor merr informacion në mënyrë të vazhdueshme mbi ecurinë e zbatimit të kontratës dhe në rast të konstatimit të problematikave në këtë proces, ia raporton Agjencisë së Prokurimit Publik, është konsideruar i pamjaftueshëm ky raportim, për aq kohë sa ligji nuk parashikon kompetenca të Agjencisë për këto raste.

Mbi këtë bazë, u vlerësua forcimi i rolit të Agjencisë së Prokurimit Publik në këtë drejtim, pasur në konsideratë edhe rekomandimet e Kontrollit të Lartë të Shtetit, i cili gjithashtu ka konsideruar të nevojshëm forcimin e rolit të Agjencisë sa i takon monitorimit të zbatimit të kontratave.

Ndryshe nga parashikimet aktuale ligjore, në këtë projektligj është parashikuar ndërmjet të tjerave, që autoriteti ose enti kontraktor, gjatë hartimit të kontratës, mund të caktojë kushte të veçanta për zbatimin e kontratës të cilat mund të përfshijnë faktorë ekonomikë, ato që lidhen me inovacionin, faktorë mjedisorë, socialë, ose që lidhen me punësimin. Ky parashikim vjen në përafrim me Direktivën e BE.

Projektligji parashikon në një nen të vecantë detyrimet që autoriteti ose enti kontraktor ka gjatë zbatimit të kontratës, si dhe detyrimet që ato kanë ndaj Agjencisë së Prokurimit Publik.

Konkretisht, për herë të parë parashikohet hartimi i planit të zbatimit të kontratës, duke përfshirë në veçanti çështjet organizative, afatet, çështjet ekonomike e teknike të kontratës së nënshkruar, në përputhje me çdo akt tjetër ligjor.

Ky plan, i cili duhet të nënshkruhet nga autoriteti/enti kontraktor dhe operatori ekonomik, i njoftohet Agjencisë së Prokurimit Publik brenda 5 ditëve nga nënshkrimi i tij.

Në përputhje me planin, autoriteti/enti kontraktor ndjek zbatimin e kontratës, administron dokumentacionin e monitorimit, dhe harton raportet e monitorimit.

Ndërkohë që përveç këtij plani, autoriteti/enti kontraktor ka detyrimin që të raportojë në Agjencisë së Prokurimit Publik problematikat e hasura gjatë zbatimit të kontratës, si dhe dërgojë formularin e raportimit për zbatimin e kontratës, jo më vonë se 30 ditë nga data e përfundimit të kontratës.

- Risi në këtë projekligj vjen edhe parashikimi i rasteve të modifikimit të kontratave publike apo marrëveshjeve kuadër, i cili është një nen i transpozuar nga Direktiva, ku parashikohen rastet e mundshme që nuk detyrojnë autoritetin kontraktor të zhvillojë një procedurë të re, por lejojnë të modifikojë kontratën ekzistuese, gjithmonë nëse përmbushen kushtet që parashikon ky nen. Kufiri maksimal i lejuar për modifikimin e kontratave/marrëveshjeve kuadër është deri në 20% të vlerës së kontratës fillestare.

- Sa i takon nënkontraktimit, në ndryshim nga ligji ekzistues, është parë e nevojshme nisur edhe praktika e deritanishme, që të parashikohet fakti se autoriteti/enti kontraktor lejohet të bëjë pagesa drejtpërsëdrejti tek nënkontraktori për furnizimet, shërbimet, ose punët që i ka ofruar kontraktorit kryesor, dhe se në çdo rast, kontraktori kryesor duhet të vihet në dijeni dhe të japë miratimin për këto pagesa. Rregullat që lidhen me këtë mënyrë pagese, do të përcaktohen në dokumentet e tenderit.

- Në dallim nga ligji aktual, i cili nuk ka parashikime mbi rastet e zgjidhjes së një kontrate publike apo marrëveshje kuadër, duke bërë kështu që autoriteti kontraktor të referohet vetëm në dispozitat e kontratës apo të marrëveshjes, tashmë me parashikimet e reja në një nen të veçantë, përcaktohen edhe rastet e zgjidhjes së një kontrate.

Konkretisht, është parashikuar që autoriteti ose enti kontraktor zgjidh kontratën publike apo marrëveshjen kuadër gjatë kohëzgjatjes së saj, në rastet kur:

a) kontrata duhet të modifikohet në mënyrë thelbësore, gjë e cila lind detyrimin për zhvillimin e një procedure të re të prokurimit publik;

b) nëse ka një vendim të formës së prerë për përjashtimin e kontraktorit nga procedurat e prokurimit publik, për arsye që nëse do ishin të njohura nga autoriteti ose enti kontraktor gjatë zhvillimit të procedurës konkrete, do të çonin në skualifikimin e këtij operatori ekonomik;

c) kontrata apo marrëveshja kuadër nuk duhej t’i ishte dhënë kontraktorit, për shkak të shkeljeve të rënda të këtij ligji, të cilat rrjedhin nga një vendim gjyqësor i formës së prerë, të dhënë nga një gjykatë kompetente.

* Kreu XVI “Hetimi Administrativ”

Lidhur me hetimin administrativ që kryenAgjencia e Prokurimit Publik, projektligji parashikon procedurën e kryerjes së hetimit, si dhe vendimmarrjen në përfundim të tij.

Në një nen të veçantë është parashikuar procedura e kryejes së hetimit administrative, ku përveç kompetencave ekzistuese është parashikuar edhe verifikimi i zbatimit të ligjshmërisë së procedurave të anuluara, si dhe monitorimi i zbatimit të kontratës së nënshkruar nga autoriteti/ enti kontraktor, nga momenti i nënshkrimit të kontratës, por jo më vonë se 3 vjet nga përfundimi i zbatimit të saj.

Të drejtat që ka Agjencia gjatë kryerjes hetimit administrativ janë të njëjta me ato që parashikon ligji ekzistues (të tilla si: kërkesa për informacion, administrim dokumentacioni, kqyrje në vend, shpjegime nga personat, si dhe ekspertizë nga palë të treta).

Projektligji parashikon që për situatat, të cilat nuk gjejnë rregullim nga neni përkatës, zbatohet legjislacioni që rregullon procedurat administrative.

Sa i takon veprimeve që ndërmerr Agjencia e Prokurimit Publik, pas përfundimit të hetimit administrativ, nisur nga fakti që projektligji përcakton si kompetenca të shtuara, monitorimin e zbatimit të kontratave, parashikohet që ndërmjet të tjerave Agjencia ka të drejtë të vendosë:

- udhëzimin e autoriteteve për të korrigjuar shkeljet e konstatuara gjatë monitorimit të zbatimit të kontratave, si dhe marrjen e masave penalizuese ndaj personave përgjegjës.

Në këtë Kre janë të parashikuara edhe kundravajtjet administrative, për shkelje të detyrimeve të përcaktuara në nenet përkatëse të këtij projektligji, të cilat janë shtuar relativisht krahasuar me ligjin ekzistues, nisur nga fakti se projektligji ka disa parashikime të reja.

Vlen të përmendet se, në dallim nga parashikimet e ligjit aktual është ulur vlera maksimale e penalizimit me gjobë, në raste të konstatimit të kundravajtjeve administrative, nga 1 000 000 lekë në 500 000 lekë, kjo pasur në konsideratë pagën mesatare të punonjësve, të cilët dënohen për shkelje të këtij ligji.

Ndërkohë që, në rastet e pavlefshmërisë së kontratës, gjoba i vendoset autoritetit kontraktor si person juridik, dhe masa e saj në raport me vlerën e përllogaritur të kontratës. Rregulla të posaçme për këto raste, do të përcaktohen në rregullat e prokurimit publik.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij akti ngarkohen të gjitha autoritetet kontraktore, Agjencia e Prokurimit Publik, Komisioni i Prokurimit Publik.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është hartuar nga grupi ndërinstitucional i punës, i ngritur me Urdhrin e Kryeministrit nr.129, datë 29.08.2018 “Për ngritjen e grupit ndërinstitucional të punës për rishikimin e Ligjit nr. 9643, datë 20.11.2006 “Për prokurimin publik”, të ndryshuar”, kryesuar nga Agjencia e Prokurimit Publik. Në këtë këtë grup ka pasur përfaqësues nga Ministria e Financave dhe Ekonomisë, Ministria e Infrastrukturës dhe Energjisë, Ministria e Shëndetësisë dhe Mbrojtjes Sociale, Ministria për Evropën dhe Punët e Jashtme, Agjencia e Blerjeve të Përqendruara, OSHEE, KESH, ARRSH.

**IX. RAPORTI I VLERËSIMIT TË TË ARDHURAVE DHE SHPENZIMET BUXHETORE**

Miratimi i projekt aktit dhe implementimi i tij nuk do të shoqërohet me efekte financiare shtesë për Buxhetin e Shtetit.